﻿ RECENZII MARIA LARIONESCU, IOAN MĂRGINEAN, GABRIELA NEAGU, Constituirea clasei mijlocii în România, Bucureşti, Editura Economică, 2006 În România, ca şi în celelalte ţări foste comuniste, reformele şi transformările postcomuniste au generat restructurarea de clasă, proces care s-a desfăşurat permanent, încă de la începutul anilor ’90, concomitent cu criza, restructurarea şi privatizarea industriei, agriculturii şi serviciilor. Procesul transformării structurale a claselor sociale se desfăşoară permanent; dar în societăţile fără disfuncţii majore, fără treceri de la un sistem la altul, de la un regim politic la altul în urma unor conjuncturi interne şi internaţionale speciale, transformarea structurală a claselor sociale este vizibilă la intervale mai mari de timp şi este rezultatul transformărilor economice, ocupaţionale, de venituri, transformări inerente în desfăşurarea istorică firească a societăţii. În România, amploarea şi rapiditatea transformărilor de la sfârşitul anilor ’80 au bulversat, mai întâi, structura de clasă formată în perioada comunistă. Cercetătorii şi-au focalizat preocupările pe efectele vizibile, imediate ale transformărilor, precum şomajul şi sărăcirea unor categorii mari de populaţie. Totuşi, încă de la începutul anilor ’90 s-a invocat necesitatea formării unei clase mijlocii în România. Trebuia însă să se ajungă la un anumit nivel al transformărilor şi al acumulărilor de efecte ale transformărilor pentru a fi evidentă necesitatea abordării explicite de către cercetători a noii structuri de clasă. În acest context se situează apariţia cărţii Constituirea clasei mijlocii în România. Cartea abordează trei mari probleme: I. Problema teoretică a definirii claselor sociale, inclusiv a clasei mijlocii, în literatura de specialitate internaţională şi internă; II. Formarea şi evoluţia din perspectiva istorică a clasei mijlocii româneşti, în contextul situării spaţiului românesc în ciclul est-european al naşterii şi dezvoltării capitalismului; III. Clasa mijlocie actuală din România, în cadrul resconstrucţiei sociale post-comuniste. I. Problema teoretică a definirii claselor sociale în general şi a clasei mijlocii este – aşa cum se arată explicit – dificilă, plină de ambiguităţi. Sunt analizate pe larg cele două contribuţii majore la definirea clasei sociale, respectiv a lui Karl Max şi a lui Max Weber. Punctul de vedere al acestora este completat şi de prezentarea altor puncte de vedere. Problema fundamentală a definirii clasei sociale este criteriul de definire: proprietate, avere, venit, relaţii de piaţă, ocupaţie, funcţie, interese, putere ş.a. Din perspectiva criteriilor de definire, un loc special este acordat în carte ocupaţiei şi educaţiei. Contribuţiile româneşti la fundamentarea teoretică a clasei mijlocii pe care autorii la enumeră şi le analizează sunt: programul paşoptist, Ştefan Zeletin, C. Dobrogeanu-Gherea, proiectul poporanist şi ţărănist reprezentat, în primul rând, de C. Stere şi V. Madgearu, C. Rădulescu-Motru şi Şcoala sociologică de la Bucureşti întemeiată de Dimitrie Gusti. Pentru perioada comunistă, autorii remarcă faptul că abordarea structurii de clasă este prezentă mai ales în anumite etape şi cu anumite particularităţi. În realitate – aşa cum spun şi autorii – s-a produs o profundă destructurare a structurii de clasă, s-a devalorizat capitalul economic privat şi s-a produs disoluţia clasei mijlocii, ca urmare a măsurilor şi reglementărilor legislative iniţiate de autorităţile comuniste, în conformitate cu programul lor ideologic. CALITATEA VIEŢII, XVIII, nr. 1–2, 2007, p. 175–191 176 RECENZII 2 II. A doua mare problemă abordată în carte este formarea şi evoluţia din perspectiva istorică a clasei mijlocii româneşti. Prezentarea formării şi evoluţiei istorice a clasei mijlocii româneşti se face pe baza unor autori şi lucrări consacrate, şi nu generează pentru cititor întrebări suplimentare. Analiza spaţiului social românesc în care s-a format capitalismul şi clasa mijlocie nu este delimitat, cititorul român subînţelegând că este vorba de Moldova şi Ţara Românească (există o singură trimitere explicită la unele particularităţi ale celor două provincii, la p. 45). Când analiza continuă cu perioada interbelică, prezentarea unor date referitoare la categorii ale clasei mijlocii (pp. 52–54) nu este însoţită de precizarea dacă datele se referă la Vechiul Regat sau la Noul Regat (după unirea cu Transilvania), în condiţiile în care Transilvania venea cu particularităţi economice şi sociale ale evoluţiei sale istorice. Perioada comunistă este analizată din perspectiva destructurării clasei mijlocii, pe fondul (specific societăţilor „blocului comunist”) unei noi abordări a structurii sociale după modelul „două clase, o pătură” (respectiv clasa muncitoare, ţărănimea şi pătura intelectualităţii). Prezentarea destructurării clasei mijlocii la începutul perioadei comuniste şi a instituţionalizării capitalului politic (cu consecinţe în planul structurii de clasă) reuşeşte să creeze o imagine completă şi clară asupra a ceea ce s-a întâmplat în societatea românească în acea perioadă. Celelalte două teme abordate ale perioadei comuniste, respectiv identificarea unor segmente de clasă mijlocie şi omogenizarea socială, sunt însoţite de o oarecare ambiguitate. – Segmentele clasei mijlocii din perioada comunistă identificate („noua clasă mijlocie a birocraţiei comuniste” şi „intelectualitatea şi tehnocraţia – noua clasă mijlocie în societatea comunistă”) par suspendate într-un spaţiu social cu o structură de clasă neprecizată şi care nu este aceea a „două clase şi o pătură”, dar nu ştim care este. – Generează unele întrebări şi problematica omogenizării sociale: acesta este, în primul rând, un concept inventat în deceniile opt şi nouă (p. 110); conceptul a orientat studiile şi cercetările: au existat studiile ideologice, care popularizau ideile din documentele de partid, precum şi „cercetări propriu-zise bazate pe o evidenţă empirică constând din anchete, interviuri-observaţii în unităţile industriale, agricole, de învăţământ etc.”. Rezultatele cercetărilor de omogenizare socială „au depăşit, de regulă, specificaţiile indicative ale ipotezelor derivate din programele ideologice”. Cercetările au contribuit la edificarea unei teorii mai suple a structurii sociale şi, în acelaşi timp, mult mai realiste, dezvăluind procese precum migraţia şi mobilitatea socială, evoluţia structurii socio-ocupaţionale, funcţiile sociale ale intelectualităţii, inegalităţi de status ş.a. (pp. 111–112). Am încercat să fac o sinteză clară a acestei părţi a lucrării (nu ştiu cât am reuşit), dar preferam confirmarea/infirmarea explicită a omogenizării sociale, în condiţiile în care fuseseră identificate segmente ale clasei mijlocii. III. Dacă abordările din perspectiva istorică pot să intereseze numai o parte dintre cititori, tranziţia postcomunistă şi renaşterea clasei mijlocii constituie un subiect de interes pentru orice cercetător în domeniu. Demersul, în carte, începe cu problematica proprietăţii şi se sfârşeşte cu precizări în ceea ce priveşte proprietatea, deşi în identificarea clasei mijlocii nu este luată în considerare proprietatea. „Cea mai mare provocare pentru reforma socială din România este legată de capacitatea reformelor de redistribuire a proprietăţii publice de a schimba statutul de dependenţă economică a individului (…) cu unul de independenţă economică, conferindu-i, în acelaşi timp, atributele de libertate de acţiune, iniţiativă, simţul riscului, responsabilitate” (p. 115). După aceste precizări-cadru se face o analiză critică a reformei întreprindeilor din România după 1989 şi, implicit, a privatizărilor lor: caracterul predominant etatist al administrării FPS şi FPP, lipsa de transparenţă a conducerii fondurilor, constrângeri structurale impuse de cele 30 de procente acordate FPP şi evoluţia lor ulterioară, normele organizaţiilor rezultate din privatizare care limitau restructurarea resurselor umane sau restricţionau formarea de intermediari ca să faciliteze concentrarea proprietăţii. Aprecierea este critică şi în ceea ce priveşte modalitatea de restituire a pământurilor către foştii proprietari, în relaţie cu consecinţele restituirii, proces care a avut un impact ambivalent asupra formării şi dezvoltării clasei mijlocii rurale. 3 RECENZII 177 Concluzia autorului este că „prin restructurare economică şi privatizare nu s-au obţinut decât în foarte mică măsură elemente care ar fi putut să potenţeze dezvoltarea clasei mijlocii legată de proprietate” (p. 118). Continuând demersul privitor la renaşterea clasei mijlocii în postcomunism, autorul acestei părţi a cărţii face următoarele precizări: spune că „au fost identificate două mari fluxuri de acces la clasa mijlocie. Pe de o parte este vorba de deţinerea de către o persoană (familie) a unor proprietăţi semnificative, astfel încât acestea să se poată constitui în mijloace de existenţă, dacă nu exclusive, cel puţin parţiale. Pe de altă parte, sunt implicate îndeplinirea unor funcţii importante în sistemul ocupaţiilor şi cărora le corespunde şi un nivel relativ înalt al veniturilor (salarii şi alte beneficii)” (p. 120). Referindu-se la proprietate, autorul afirmă că „abia după 1990, prin restabilirea dreptului de proprietate, a reînceput să se activeze această sursă de constituire a clasei mijlocii, fără a produce însă efecte notabile până în prezent” (p. 121). În continuare, se afirmă că „autoidentificarea populaţiei cu clasa mijlocie este larg răspândită în ţara noastră. O astfel de identificare se face cu precădere pe considerente legate de ocupaţii specifice şi pregătire şcolară înaltă…” şi aici este principala sursă de alimentare a clasei mijlocii în viitor, într-o societate a cunoaşterii (p. 121). Dintre cele două surse de recrutare a clasei mijlocii, proprietatea (averea) şi ocupaţia (munca), ocupaţia (munca) are un efect mult mai important decât prima. „Până în prezent proprietatea nu s-a structurat (diferenţiat) în suficientă măsură la nivelul populaţiei, chiar dacă procesul de privatizare a intrat în etapa finală” (p. 140). Ca urmare „se admite că din punct de vedere ocupaţional sunt întrunite elemente importante care să permită identificarea clasei mijlocii în România”. Luând în consideraţie criteriile de diferenţiere ocupaţională, în opinia autorului, clasa mijlocie din România este formată, în prezent, din cinci grupe ocupaţionale: 1) funcţii de conducere; 2) specialişti cu ocupaţii intelectuale şi ştiinţifice; 3) tehnicieni, maiştrii şi asimilaţi; 4) funcţionari administrativi; 5) lucrători operativi în servicii, comerţ şi asimilaţi. Generează însă o oarecare nedumerire următoarea afirmaţie: „Dacă am ataşa la clasa mijlocie şi muncitorii, şi agricultorii înalt calificaţi, care au cel puţin studii liceale, la volumul clasei mijlocii s-ar mai adăuga…” (p. 146). Se simte nevoia unei precizări, respectiv dacă în opinia autorului, din clasa mijlocie mai fac parte şi muncitorii şi agricultorii „înalt calificaţi”. Într-un alt paragraf autorul spune: „Probabil că dacă am avea posibilitatea să adâncim analizele şi pentru celelalte grupe de ocupaţii care şi ele alimentează într-o oarecare măsură clasa mijlocie (meşteşugari, lucrători calificaţi şi agricultori) am constata…” (p. 147). Analiza compoziţiei clasei mijlocii este completată prin referirile la domiciliu, sex, status ocupaţional, activităţi ale economiei naţionale; o analiză distinctă se face educaţiei ca generator al clasei mijlocii, pornind de la ideea că diploma şcolară înseamnă, pe lângă cunoştinţe, capacităţi şi aptitudini, şansa de a accede la diferite niveluri ale ierarhiei sociale. Din perspectiva relaţiei educaţie – structură socială se afirmă că „dintre toate clasele sociale, clasa mijlocie este cea care s-a sprijinit în cea mai mare măsură pe capitalul educaţional pentru ocuparea, menţinerea şi transmiterea poziţiilor sociale ale urmaşilor săi” (p. 152). Pe aceeaşi direcţie, autorul concluzionează: „Date fiind însă particularităţile socio-economice şi politice ale României, dimensiunea cultural-educativă este, cel puţin pentru moment, dominantă la nivelul clasei noastre mijlocii” (p. 153). „Considerăm că rolul capitalului economic în procesul de formare a clasei mijlocii şi apoi transmiterea acestuia urmaşilor săi, îşi va face simţită prezenţa în momentul în care noua clasă mijlocie din România va creşte ca pondere” (p. 168). Faţă de consideraţiile autorului privind proprietatea (averea) în raport cu clasa mijlocie actuală din România, fac unele comentarii: – Nu se pune problema ca cei care deţin capital economic suficient de mare să constituie singuri o clasă mijlocie puternică („cei care deţin capital economic sunt mult prea puţini pentru a se constitui singuri într-o clasă mijlocie puternică”) (p. 168). În condiţiile României (şi nu numai), cei ce deţin capital economic pot constitui doar un segment al clasei mijlocii, alături de segmentul rezultat din ocupaţie şi educaţie, sau capitalul economic împreună cu capitalul cultural pot genera un segment (puternic) al clasei mijlocii. – Stadiul formării clasei mijlocii şi identificarea segmentelor sale nu trebuie (obligatoriu) corelată cu privatizarea şi stadiul acesteia, chiar dacă într-adevăr privatizarea nu şi-a adus o 178 RECENZII 4 contribuţie semnificativă la formarea clasei mijlocii în postcomunism. Acumularea de proprietate (avere) a urmat propriul drum pentru cei ce au avut capital economic, dar mai ales capital social şi oportunităţi. – Chiar dacă datele statistice nu demonstrează acumularea semnificativă de proprietate care să fundamenteze apartenenţa la clasa mijlocie, cercetări calitative în diverse comunităţi, grupuri, categorii de populaţie pot demonstra existenţa şi vizibilitatea acumulării de proprietate, precum şi dobândirea de deprinderi şi mentalităţi antreprenoriale şi manageriale, chiar dacă distribuite inegal în teritoriu, în funcţie de zone şi tipuri de localităţi; în această direcţie, urmărirea pieţei pământului şi a pieţei imobiliare poate furniza informaţiile necesare. – În evoluţia postcomunistă, societatea românească nu poate ocoli proprietatea pentru fundamentarea apartenenţei la clasa mijlocie, chiar dacă nu mai reface traseul istoric din ţările capitaliste dezvoltate sau din România. Iar acumularea şi concentrarea de proprietate este un proces în curs de desfăşurare în România. În prezentarea cărţii nu am enumerat şi prezentat toate capitolele şi toate problemele analizate. Pentru cei ce vor să ştie şi să înţeleagă subiectul clasei sociale în general, clasă mijlocie în spaţiul românesc, este necesar să citească această carte interesantă şi valoroasă, scrisă de două personalităţi recunoscute în domeniu (Maria Larionescu şi Ioan Mărginean), alături de aceştia aducându-şi o anumită contribuţie şi doi cercetători din tânăra generaţie. Laureana Urse CĂTĂLIN ZAMFIR, LAURA STOICA (coord.), O nouă provocare: dezvoltarea socială, Iaşi, Editura Polirom, 2006, p. 370 Societatea românească se află într-un continuu proces de schimbare socială. Au fost elaborate şi se elaborează strategii, planuri de acţiune, s-au desfăşurat şi se desfăşoară programe şi proiecte de dezvoltare atât naţionale, cât şi internaţionale. În acest context, paradigma dezvoltării sociale poate constitui un element de coerenţă în dezvoltarea societăţii, iar apariţia lucrării O nouă provocare: dezvoltarea socială, reprezintă un moment important în promovarea acestei noi orientării în ştiinţă. Volumul O nouă provocare: dezvoltarea socială a fost coordonat de Cătălin Zamfir şi de Laura Stoica şi a apărut în anul 2006, la Editura Polirom, în seria Collegium, Sociologie-Antropologie. Volumul cuprinde studii realizate în urma implicării autorilor în programe de dezvoltare socială la nivel naţional, sectorial sau local, intenţia publicării volumului fiind de „a iniţia o preocupare şi a motiva un interes pentru reflecţia asupra dezvoltării sociale şi a rolului sociologiei în acest proces, a investiga germenii paradigmei dezvoltării sociale” (C. Zamfir, 2006, p. 7). La realizarea acestei lucrări au participat numeroşi autori aparţinând mai multor instituţii de cercetare şi universitare: Institutul de Cercetare a Calităţii Vieţii (Academia Română), Facultatea de Sociologie şi Asistenţă Socială (Universitatea Bucureşti), Comisia Anti-Sărăcie şi Promovare a Incluziunii Sociale (CASPIS), Şcoala Naţională de Studii Politice şi Administrative şi Universitatea din Oradea. Alături de coordonatorii volumului, Cătălin Zamfir şi Laura Stoica, au mai participat la scrierea acestuia următorii autori: Elena Zamfir, Ilie Bădescu, Maria Larionescu, Mircea Maliţa, Vladimir Pasti, Mălina Voicu, Bogdan Voicu, Daniel Arpinte, Sergiu Bălţătescu, Ana Bleahu, Cosmin Briciu, Liviu Chelcea, Monica Constantinescu, Adrian Dan, Cristina Doboş, Elena 5 RECENZII 179 Gheorghiu, Adrian Hatos, Simona Ilie, Veronica Mitroi, Raluca Popescu, Manuela Sofia Stănculescu, Simona Stănescu, Mihai Surdu şi Amalia Vârdol. Volumul este structurat în cinci parţi, astfel: Paradigma dezvoltării sociale: controverse istorice şi actuale (partea I), Tranziţia ca dezvoltare: politica europeană de dezvoltare socială (partea a II-a), Dezvoltarea ca proces social – cultural (partea a III-a), Dezvoltarea socială sectorială (partea a IV-a) şi Metodologia dezvoltării sociale (partea a V-a). În capitolul Dezvoltarea socială: câteva elemente teoretice, profesorul Cătălin Zamfir, decanul Facultăţii de Sociologie şi Asistenţă Socială (Universitatea Bucureşti) şi director al Institutului de Cercetare a Calităţii Vieţii, realizează o perspectivă de ansamblu asupra paradigmei dezvoltării sociale. Este introdus conceptul de dezvoltare socială, este prezentată geneza paradigmei, legătura cu problemele sociale şi importanţa analizei problemelor sociale în procesul de dezvoltare socială, cât şi etapele care intervin în cadrul acestui proces. Tematica dezvoltării sociale a apărut relativ târziu în limbajul sociologic, ca şi în cel de zi cu zi, aflându-se încă într-o fază de cristalizare, arată Cătălin Zamfir. Actual, dezvoltarea socială reprezintă o preocupare la toate nivelurile: internaţional, naţional, regional, sectorial şi comunitar, iar datorită conceptelor, teoriilor, instrumentelor de cercetare şi de acţiune socială distincte putem vorbi de o nouă paradigmă în ştiinţele sociale. „Dezvoltarea socială se referă la orientarea unei ţări/regiuni/comunităţi/ instituţii spre realizarea unei stări dezirabile, stabilită ca obiectiv, printr-un proces planificat în timp, realizat printr- un set de acţiuni conjugate” (C. Zamfir, 2006, p. 11). Programele de dezvoltare socială s-au dezvoltat atât la nivel internaţional, cât şi naţional, fiind prezente şi la nivel regional, sectorial sau local. Cătălin Zamfir prezintă câteva elemente importante în geneza paradigmei de dezvoltare socială: preocupările de dezvoltare de după cel de-al doilea război mondial, vizând, în principal, noile state, programul de dezvoltare comunist, cât şi procesul de tranziţie a fostelor ţări comuniste către societăţi democratice şi capitaliste, constituirea Uniunii Europene, ca un caz amplu de dezvoltare socială. Cheia procesului de dezvoltare socială o constituie problema socială, cheia oricărui proces de schimbare socială. Tocmai de aceea, Cătălin Zamfir pune accent pe nevoia de analiză a problemelor sociale. Autorul susţine importanţa identificării problemelor sociale şi a tipologiei acestora, fazele pe care le poate parcurge o problemă socială şi, de asemenea, metodele de analiză. Autorul capitolului evidenţiază care sunt etapele unui proces de dezvoltare socială. Identificarea problemei sociale reprezintă punctul de plecare al oricărui proces de dezvoltare socială. Această etapă este urmată de mai multe faze pentru a atinge obiectivul final, şi anume: găsirea obiectivelor de dezvoltare identificate de conştiinţa colectivă, formularea soluţiilor alternative, dezvoltarea unor strategii de acţiune şi operaţionalizarea acestora, implementarea planurilor de acţiune, monitorizarea implementării planului, monitorizarea dinamicii problemei sociale, evaluarea strategiei şi planului de acţiune şi, bineînţeles, reevaluarea problemei sociale şi a obiectivelor de dezvoltare. Maria Larionescu, profesor universitar în cadrul Facultăţii de Sociologie şi Asistenţă Socială, în capitolul Controverse asupra dezvoltării sociale: puncte de vedere în sociologia românească, propune perspectiva istoriei sociologiei româneşti asupra procesului de dezvoltare socială, în perioada 1848-1948. După cum arăta Cătălin Zamfir, dezvoltarea socială nu a apărut ca orientare în societăţile occidentale dezvoltare, ci în ţările confruntate cu crize, cu decalaje de dezvoltare socială. Este şi cazul societăţii româneşti încă din a prima jumătate a secolului al XIX-lea, iar gândirea socială reflectă ideile şi soluţiile de dezvoltare socială. În acest context, Maria Larionescu identifică proiectele de dezvoltare ale societăţii româneşti în perioada 1848-1948: proiectul paşoptist de modernizare, proiectul neoliberal etatist (Ştefan Zeletin), proiectul neoiobăgiei (Constantin Dobrogeanu Gherea), proiectul poporanist şi ţărănist, precum şi proiectul Şcolii Sociologice de la Bucureşti desfăşurat prin activitatea Institutului Social Român. Autoarea subliniază rolul sociologiei româneşti în perioada analizată, prin faptul că „a acordat un spaţiu larg şi a mobilizat energii semnificative pentru diagnosticarea fenomenelor şi proceselor 180 RECENZII 6 dezvoltării sociale, devenind ea însăşi parte a proceselor schimbării sociale” (M. Larionescu, 2006, p. 42). Capitolul Teorii ale dezvoltării realizat de către Ilie Bădescu, şeful catedrei de sociologie din Facultatea de Sociologie şi Asistenţă Socială, Universitatea Bucureşti, examinează principalele teorii în paradigma dezvoltării sociale. Sunt prezentate teoriile modernizării (teoria diferenţierii structurale, modernizarea ca fenomen de criză multiplă, teoria agenţilor dezvoltării, legea orbitării a lui Constantin Dobrogeanu-Gherea, teoria baricadelor etc.), teoriile dezvoltării dependente, teoriile spiritualiste asupra dezvoltării, teoriile dezvoltării în sistemul mondial modern. „Teoriile dezvoltării sunt consemnate de istoricii sociologiei ca reprezentând un răspuns al ştiinţei schimbărilor sociale la marea problemă a tranziţiei de la tradiţional la modern. Dincolo de marea lor diversitate, teoriile dezvoltării şi deci ale schimbării sociale au ceva în comun: apartenenţa la paradigma tranziţiei” (I. Bădescu, 2006, p. 45). Capitolul lui Mircea Maliţa şi al Elenei Gheorghiu, O viziune globală a dezvoltării sociale prezintă perspectiva Clubului de la Roma asupra dezvoltării sociale, metodologia utilizată, concluziile obţinute, precum şi relevanţa acestei reflecţii asupra tematicii dezvoltării sociale. Constituit încă din 1968, Clubul de la Roma a avut drept obiective: „identificarea celor mai relevante probleme cu care se confruntă omenirea, pentru a le analiza din perspectiva globală a problematicii mondiale şi pentru a formula posibile scenarii ale viitorului societăţilor umane” (M. Maliţa, E. Gheorghiu, 2006, p. 61). În centrul problematicii dezvoltării sociale a fost considerat ca element esenţial învăţarea, inclusiv la ultima întâlnire a Clubului, în 2005. Teza principala a Clubului de la Roma este că „dezvoltarea socială este imposibil de realizat în absenţa unei educaţii bazate pe valori global împărtăşite, interdisciplinară, ce încurajează gândirea pe termen lung, dar, totodată şi gândirea critică” (idem, p. 66). Vladimir Pasti în capitolul Mărirea şi decăderea capitaliştilor români, abordează dezvoltarea socială în contextul tranziţiei româneşti de la comunism spre democraţie şi economie de piaţă. Analiza autorului se referă la perioada de început a politicilor din postcomunism. Vladimir Pasti plasează România în contextul ţărilor fost comuniste, în contextul proceselor de tranziţie care s-au desfăşurat în toate aceste ţări şi analizează naşterea capitalismului şi capitaliştilor în ţara noastră, precum şi evoluţia lor în această perioadă. Capitolul Modelul social european, realizat de către Simona Stănescu, prezintă modelul de dezvoltare socială promovat de Uniunea Europeană. Prima parte a studiului se concentrează asupra problematicii definirii modelului social european, precum şi asupra relaţiei cu politica socială europeană. Cea de-a doua parte a studiului se referă la etapele care au condus la constituirea modelului social european şi perspectivele acestuia în viitorul Europei. Simona Stănescu arată că modelul social european reprezintă o abordare comună a societăţii, îmbinând „măsurile care susţin creşterea economică durabilă cu cele orientate spre îmbunătăţirea condiţiilor de muncă şi de viaţă” (S. Stănescu, 2006, p. 91) şi acoperind următoarele: ocuparea completă a forţei de muncă, locurile de muncă calitative, oportunităţi egale, protecţia socială pentru toţi, incluziunea socială şi altele. Autoarea capitolului prezintă momentele-cheie în constituirea Uniunii Europene şi importanţa fiecăruia în conturarea politicii sociale, precum şi a modelului social european. De asemenea, susţine că viabilitatea modelului în viitor depinde de opţiunea statelor membre de a promova securitatea şi competitivitatea. Dezvoltarea socială se poate realiza şi la nivel regional, de aceea Veronica Mitroi dedică capitolul Politica de dezvoltare regională între necesitate şi proiect: ce fel de regionalizare? acestei tematici. Dezvoltarea regională, după cum arată autoarea, respectă principiul fundamental: dezvoltarea economică şi socială se bazează pe o structură spaţială echilibrată şi asigură echilibrul dintre eficienţa economică şi justiţia socială. În contextul constituirii Uniunii Europene, a început să se pună accent pe rolul dezvoltării regionale şi pe politica regională, susţinute prin intermediul Fondurilor Structurale. În acest capitol, 7 RECENZII 181 Veronica Mitroi prezintă conceptele de „regiune”, „regionalizare”, politicile regionale la nivel european şi perspectivele aplicării principiilor europene în România. Capitolul Cultură şi dezvoltare: perspectiva antropologiei culturale subliniază rolul culturii în programele de dezvoltare socială. Liviu Chelcea, director al Centrului de Studii şi Cercetări în Domeniul Culturii, arată că, dacă în perioada anilor ’80–’90 au fost privilegiaţi factorii tehnici şi financiari şi planificarea „din birou” faţă de factorii sociali şi culturali în proiectele de dezvoltare, în prezent, cultura devine unul dintre elementele care este luat în seamă la elaborarea şi implementarea proiectelor de dezvoltare. Cultura devine o variabilă de luat în considerare şi după eşecul unor proiecte de cercetare, eşec explicat prin ignorarea factorului cultural. Astfel, antropologul Conrad Kottak a clasificat proiectele de dezvoltare realizate prin intermediul Băncii Mondiale în proiecte compatibile sau incompatibile din punct de vedere cultural, trăsături de care depinde succesul proiectelor. Autorul ne oferă exemple de proiecte de dezvoltare reuşite sau eşuate din cauza neluării culturii în considerare, proiecte atât din România, cât şi din alte ţări, şi evidenţiază modul în care trebuie privită cultura în proiectele de dezvoltare. Aceasta ne poate ajuta să înţelegem „relaţiile de putere din interiorul şi dintre comunităţi, a practicilor de subzistenţă, a relaţiilor sociale care formează ţesutul social al comunităţilor-ţintă” (L. Chelcea, 2006, p.131). Politicile sociale reprezintă elemente-cheie în procesul de dezvoltare socială, iar suportul social din partea populaţiei, legătura dintre măsurile promovate şi valorile şi aspiraţiile populaţiei devin factori foarte importanţi în acest proces, argumentează Mălina Voicu în capitolul Dezvoltare socială şi legitimarea politicilor sociale. Autoarea şi-a propus să răspundă la întrebarea „care este idealul de dezvoltare al românilor, către ce fel de societate ar dori populaţia României să se îndrepte ţara?”. În acest scop, a fost prezentată legătura dintre conceptul de legitimitate şi rolul lui în politicile de dezvoltare socială, precum şi modelele de furnizare a bunăstării în România, în perioada comunistă şi în cea postcomunistă. Pentru a evidenţia societatea ideală a bunăstării în România, autoarea a utilizat mai multe cercetări, cum ar fi: World Values Survey (1993, 1997), European Values Survey (1999), Percepţii asupra problemelor sociale şi sărăcie subiectivă (1998) şi Barometrul de opinie publică (2003). Mălina Voicu arată că, pentru români, statul reprezintă un actor important în furnizarea bunăstării, dar nu este vorba despre un paternalism şi pasivism, întrucât majoritatea populaţiei indică individul ca responsabil pentru propria bunăstare. Cheltuielile bugetare pentru sănătate, educaţie, ajutorarea grupurilor aflate în dificultate (vârstnici, şomeri, familii sărace etc.) se bucură de suport din partea populaţiei. Autoarea concluzionează că modelul optim spre care trebuie să se îndrepte societatea românească este regimul bunăstării de tip universalist. În capitolul Dezvoltare socială „neconvenţională”: despre capitalul social, Bogdan Voicu propune perspectiva capitalului social asupra dezvoltării sociale. Autorul şi-a organizat capitolul astfel: delimitări conceptuale şi evidenţierea funcţiilor capitalului social, o analiză comparativă România – Europa asupra nivelurilor capitalului social pe câteva componente şi sugestii pentru utilizarea capitalului social ca sursă de dezvoltare socială. Analiza comparativă dintre România şi statele Europei, pe baza cercetării European Values Survey (1999), precum şi datele Barometrului de opinie publică (2003), conduce la concluzia că, în România, capitalul social pozitiv este o resursă rară, întrucât implicarea în reţelele de prieteni, încrederea în oameni şi în instituţii prezintă niveluri reduse. Dezvoltarea prin proiecte comunitare reprezintă o modalitate de realizare a dezvoltării sociale. Adrian Dan în capitolul Dezvoltarea socială prin proiecte comunitare. Rolul fondurilor sociale aduce în discuţie realizarea dezvoltării sociale prin intermediul proiectelor şi al fondurilor sociale. Autorul realizează o amplă prezentare a fondurilor sociale: originile, elementele specifice şi caracteristice, tipologia, obiectivele, rolul, dar şi limitele fondurilor sociale. Adrian Dan evidenţiază care este elementul central în proiectele comunitare, precum si ciclul de dezvoltare şi implementare ale acestora. Elementul esenţial în cadrul proiectelor de dezvoltare comunitară este reprezentat de participarea membrilor comunităţii, necesară atât pentru dezvoltarea proiectului, cât şi pentru sustenabilitatea acestuia şi pentru dezvoltarea capitalului social. 182 RECENZII 8 Autorul arată că „Fondurile sociale prin proiectele comunitare pe care le susţin, contribuie masiv la construirea şi abilitarea comunităţii locale, la incluziunea socială a grupurilor defavorizate, la dezvoltarea capitalului social şi a celui uman, precum şi la crearea unor premise pentru dezvoltarea anumitor capacităţi economice locale care pot asigura o dezvoltare locală sustenabilă” (A. Dan, 2006, p. 176). Adrian Hatos dedică capitolul Lideri, participanţi şi pasivi: resurse individuale pentru participare comunitară participării comunitare, ca resursă importantă pentru dezvoltare socială, în contextul retragerii statutului, din ce în ce mai accentuată, din domeniul social. Autorul şi-a propus să arate că participarea comunitară nu este chiar o resursă rară în România, căutând-o în alte sfere sociale decât cele utilizate în literatura convenţională. În acest scop, Adrian Hatos foloseşte conceptele de „participare”, „acţiune colectivă”, „leadearship” şi propune mai multe perspective pentru a teoretiza participarea: perspectiva psihologică, culturală, cea a efectelor de reţea şi cea a influenţei resurselor asupra activismului. Totodată, autorul prezintă rezultatele unei cercetări pe bază de interviu, realizată în câteva scări de bloc din Oradea. „Studiu iniţiativelor de acţiune colectivă la nivelul scării de bloc a arătat, în primul rând, că în colectivităţile urbane din România există resurse pentru rezolvarea problemelor colective şi producerea de bunuri publice” (A. Hatos, 2006, p.191). Sistemul de asistenţă socială în orice societate susţine temporar pe cei care nu reuşesc să-şi asigure singuri un anumit nivel de bunăstare. Sistemul de asistenţă socială reprezintă o cale importantă pentru dezvoltare socială. Dat fiind faptul că România nu a beneficiat, în perioada comunistă, de un sistem de asistenţă socială, acesta a trebui reconstruit după 1990. În capitolul Dezvoltarea sistemului de asistenţă socială: un proces istoric dificil, Elena Zamfir, director al Şcolii Doctorale a Facultăţii de Sociologie şi Asistenţă Socială (Universitatea Bucureşti), a realizat o prezentare a evoluţiei sistemului de asistenţă socială din România. „Construcţia instituţională în asistenţă socială după 1989 a evoluat sinuos, contradictoriu, cu suişuri şi coborâşuri, cu stagnări şi schimbări întâmplătoare, şi, adesea, s-a dezvoltat haotic, lipsită de o strategie coerentă, din cauza deficitului de înţelegere a complexităţii asistenţei sociale din partea actorilor politici, dar şi a multiplelor presiuni externe şi interne” (E. Zamfir, 2006, p. 198). Încă din 1990 au fost înfiinţate secţii de asistenţă socială la câteva mari universităţi din ţară, iar două aspecte complementare au contribuit la crearea profilului profesional al asistentului social, arată Elena Zamfir: reconsiderarea tradiţiei valoroase a învăţământului de asistenţă socială românesc dintre cele două războaie şi preluarea selectivă a unor modele formative din ţările occidentale cu o bogată experienţă în domeniu. În cei 16 ani de tranziţie, sistemul de învăţământ în asistenţă socială fost treptat perfecţionat. În ce priveşte „activitatea de cercetare ştiinţifică şi publicistică în asistenţă socială s-a diversificat foarte mult, atingând un nivel de maturitate atât calitativ, cât şi cantitativ” (E. Zamfir, 2006, p. 2003), fiind mai mult sau mai puţin luate în considerare de către factorul decizional din domeniul social. Spre deosebire de învăţământul în asistenţă socială, sistemul de asistenţă socială a cunoscut o dezvoltare foarte înceată. În special, arată Elena Zamfir, serviciile de asistenţă socială au rămas cronic subdezvoltate, fiind prezentate principalele trăsături ale acestora. Următorul capitol, Perspective ale dezvoltării sistemului de servicii de asistenţă socială pune în discuţie construirea sistemului de servicii în asistenţă socială, plecând de la Legea cadru nr. 705/2001. Daniel Arpinte realizează în acest capitol o analiză a sistemului de servicii de asistenţă socială, luând în considerare atât sectorul public, cât şi pe cel nonguvernamental. În ceea ce priveşte sectorul nonguvernamental, autorul identifică câteva puncte vulnerabile: disparităţile regionale şi pe medii ale distribuţiei ONG active, dependenţa de finanţările externe, suportul redus de la bugetul de stat sau local, nivel de profesionalizare redus şi mobilitate ridicată a resursei umane, sistemul nefuncţional de acreditare/monitorizare/evaluare a furnizorilor de servicii şi altele. În ceea ce priveşte sistemul public de servicii de asistenţă socială, aceasta se confruntă cu restructurări majore, cu o finanţare deficitară şi cu un grad de profesionalizare încă redus. 9 RECENZII 183 Dezvoltarea socială nu este posibilă fără un capital uman sănătos, argumentează Cristina Doboş în capitolul Implicarea serviciilor de sănătate în dezvoltarea socială. Studiul îşi propune să realizeze câteva consideraţii teoretice asupra relaţiei dintre starea de sănătate a populaţiei, serviciile publice de sănătate şi dezvoltarea socială. De asemenea, autoarea surprinde deficienţele serviciilor de sănătate din România şi efectele acestora asupra stării de sănătate a populaţiei. Se atrage atenţia asupra necesităţii promovării unor politici eficiente care să poată conduce la rezolvarea principalelor puncte slabe ale sănătăţii populaţiei româneşti: îmbolnăvirile cu TBC, asistenţa medicală acordată mamei şi copilului, educaţie pentru prevenire şi asistenţă medicală primară în mediul rural. În capitolul Politica educaţională ca sursă a dezvoltării sociale. România în context european, Laura Stoica pledează pentru investiţia în educaţie ca sursă pentru dezvoltarea economică şi socială. Laura Stoica identifică o dublă provocare cu care România trebuie să se confrunte în domeniul educaţiei, şi anume: de a-şi rezolva problemele specifice din învăţământ şi de a dezvolta un sistem educaţional după principiile şi standardele europene. În prima parte a studiului, autoarea se concentrează asupra obiectivelor şi priorităţilor politicii Uniunii Europene privind accesul la educaţie, în contextul obiectivelor generale de dezvoltare socială: reducerea sărăciei, promovarea şi creşterea incluziunii sociale. Cea de-a doua parte a capitolului este dedicat politicilor româneşti în ceea ce priveşte accesul la educaţie, raportate, bineînţeles, la normele europene. Capitolul Simonei Ilie Distribuţia veniturilor în perspectiva dezvoltării sociale pune în dezbatere problematica inegalităţilor sociale de natură economică între indivizi şi state şi importanţa reducerii acestora pentru realizarea procesului de dezvoltare socială. Prima parte a capitolului îşi propune să încadreze inegalitatea din punct de vedere social şi economic şi, de asemenea, pune în perspectivă comparativă ţările, în ceea ce priveşte nivelul de trai şi inegalităţile. Cea de-a doua parte a studiului evidenţiază condiţiile inegale şi contextele sociale diferite în care se produce globalizarea, determinând efecte diferite asupra inegalităţilor economice şi sociale deja existente. În cea de-a treia parte a capitolului, Simona Ilie arată care sunt provocările pe care inegalităţile contemporane le pun statului bunăstării, inclusiv în cazul statelor aflate în tranziţie. Ultima parte se referă la evoluţia principalelor surse de venit ale populaţiei româneşti, în ultimii 15–20 de ani. Simona Ilie atrage atenţia asupra câtorva aspecte foarte importante: creşterea nivelului de trai nu înseamnă scăderea nivelului de sărăcie, iar dezvoltare economică şi globalizarea nu au avut ca efecte doar creşterea nivelului de trai, ci şi „extinderea şi adâncirea inegalităţilor, influenţând modul în care acestea se propagă” (S. Ilie, 2006, p. 272). Dezvoltarea rurală reprezintă o componentă importantă a dezvoltării sociale, de aceea Ana Bleahu îi dedică următorul capitol Dezvoltarea rurală pe plan internaţional. Actori şi tendinţe. În acest capitol, autoarea îşi propune „prezentarea principalilor actori implicaţi în elaborarea politicilor de dezvoltare rurală la nivel global şi regional şi prezentarea celor mai importante concepte privind dezvoltarea rurală promovată de aceştia” (A. Bleahu, 2006, p. 273). De asemenea, autoarea realizează o analiză a principalelor tendinţe ale dezvoltării rurale şi documentelor existente la mai multe niveluri de abordare: global (organizaţiile Naţiunilor Unite: Agenda 21 şi Declaraţia Mileniului) şi regional (Uniunea Europeană: Agenda 2000 şi reglementările privind dezvoltarea rurală). Migraţia românilor în străinătate poate constitui un factor de dezvoltare socială, tocmai de aceea, Monica Constantinescu propune capitolul Efecte ale migraţiei internaţionale asupra dezvoltării sociale. Cazul României. Capitolul este structurat în două părţi, prima parte referindu-se la tipologia migraţiei internaţionale. Astfel, sunt identificate următoarele tipuri: migraţia definitivă către state tradiţional de emigraţie, deplasările repetate, pe perioade scurte pentru comerţ în ţările apropiate, migraţia clandestină pentru muncă, migraţia pe baza unui contract de muncă, migraţia pentru studii şi altele. Tipul migraţiei este extrem de important atunci când sunt analizate efectele asupra societăţii româneşti, dacă acestea sunt sau nu efecte de dezvoltare socială. Monica Constantinescu consideră că există două mari tipuri de efecte: cele asupra pieţei forţei de muncă şi cele ale banilor trimişi în ţara natală, acestea fiind analizate după tipul comportamentului de migraţie. 184 RECENZII 10 Dacă nu se poate vorbi de dezvoltare socială în lipsa dezvoltării economice, nu se poate vorbi nici de dezvoltare socială într-o societate înalt polarizată, susţine Mihai Surdu în capitolul Segregarea şcolară şi reproducerea socială a inegalităţilor. Dezvoltarea socială încorporează ideea de justiţie socială, presupunând „un ansamblu coerent de politici economice şi sociale menite să creeze o societate a bunăstării pentru cei mai mulţi membrii ai săi” (M. Surdu, 2006, p. 301). Reducerea inegalităţilor în educaţie, promovarea politicilor de egalitate de şanse în educaţie constituie principalele măsuri pentru reducerea inegalităţilor sociale, tocmai de aceea Mihai Surdu a ales să prezinte cazul segregării romilor în sistemul de învăţământ românesc. Autorul studiului argumentează şi susţine cu date de cercetare calitatea inferioară a educaţiei în şcolile cu un procent ridicat de elevi romi, ceea ce conduce la concluzia că segregarea şcolară reprezintă o formă de excluziune socială. „Segregarea în educaţie este nu doar o formă de excluziune socială, ci şi o formă de reproducere intergeneraţională a excluziunii sociale prin transmiterea deprivărilor multiple condiţionate de educaţie de la o generaţie la alta” (idem, p. 307), ceea ce nu conduce la dezvoltare socială. Raluca Popescu, Amalia Vârdol şi Cosmin Briciu pun în discuţie un element extrem de important în dezbaterea asupra dezvoltării sociale, şi anume, modul în care o măsurăm. Capitolul Măsurarea dezvoltării sociale evidenţiază rolul sistemelor de indicatori sociali în procesul de dezvoltare socială, prin orientarea intervenţiei publice şi prin contribuţia la caracterul controlat al schimbării sociale. Autorii vizează indicatorii elaboraţi pentru a reda imaginea de ansamblu a nivelului de dezvoltare într-o societate sau comunitate, considerând, în acelaşi timp, că sistemele de indicatori reprezintă şi „instrumente fundamentale de stimulare a dezvoltării, nu numai de măsurare a acesteia” (R. Popescu, A. Vârdol, C. Briciu, 2006, p. 315). Capitolul sintetizează tipurile de abordări asupra dezvoltării sociale la nivel internaţional, cât şi evoluţia continuă atât a sistemelor de indicatori ai dezvoltării sociale, cât şi a conceptului. De asemenea, cuprinde şi o prezentare a sistemului de indicatori de incluziune socială realizat pentru România, în contextul aderării la Uniunea Europeană, precum şi o dezbatere asupra limitelor măsurării dezvoltării sociale. Capitolul lui Sergiu Bălţătescu, Indici compoziţi de dezvoltare socială, se referă, de asemenea, la măsurarea dezvoltării sociale. Autorul îşi propune să răspundă la întrebarea dacă este sau nu oportună construirea unei valori care să reprezinte nivelul de dezvoltare al unei societăţi sau comunităţi. În acest scop, autorul realizează o trecere în revistă a criteriilor la care trebuie să răspundă indicii compoziţi de dezvoltare. De asemenea, Sergiu Bălţătescu prezintă câţiva indici compoziţi de dezvoltare, cu caracter local, naţional, regional sau global. Dintre aceştia putem menţiona Indicele Sănătăţii Sociale (Edmonton, Canada, 2005) care sintetizează 15 indicatori privind starea de sănătate şi viaţa socială sau Indicele Dezvoltării Umane, măsură foarte utilizată în comparaţia între state. Monitorizarea reprezintă una dintre fazele oricărui proces de dezvoltare socială, după cum arata şi Cătălin Zamfir în primul capitol al cărţii. Astfel, ultimul capitol este dedicat acestei teme, fiind denumit Monitorizarea, un instrument al dezvoltării. Autoarea, Manuela Sofia Stănculescu, structurează studiul în două părţi, prima referindu-se la conceptele-cheie în procesul de monitorizare a dezvoltării sociale, iar cea de-a doua prezentând un exemplu CASPIS de monitorizare. Strategiile, planurile, programele sau proiectele au nevoie de două elemente esenţiale: monitorizare şi evaluare. Manuela Stănculescu face distincţia între monitorizare şi evaluare, identificând şi componentele necesare pentru realizarea acestora: formularea de obiective clare, indicatori-cheie de performanţă, culegerea de date, aranjamente instituţionale şi feedback-ul. Autoarea arată că activităţile de monitorizare şi evaluare s-au extins şi în România după 1990, în special datorită proiectelor (co)finanţate de organizaţiile internaţionale. Ilustrarea procesului de monitorizare printr-un model CASPIS a fost aleasă datorită funcţiei acestei organizaţii, acela de a monitoriza implementarea strategiilor/planurilor pe cele mai importante domenii ale politicilor sociale. CASPIS, după cum arată autoarea, reprezintă una dintre instituţiile româneşti centrate pe dezvoltarea instrumentelor de monitorizare. De asemenea, constituirea CASPIS şi PNAinc au reprezentat elemente importante în promovarea incluziunii sociale, deci şi în procesul de dezvoltare socială. 11 RECENZII 185 Rezultat al implicării autorilor în diferite proiecte de dezvoltare socială, volumul O nouă provocare: dezvoltarea socială are rolul de a stimula interesul pentru această tematică şi poate constitui punctul de plecare în realizarea unui tratat al dezvoltării sociale. Bibliografie 1. Bădescu, I., „Teorii ale dezvoltării”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 2. Bleahu, A., „Dezvoltarea rurală pe plan internaţional. Actori şi tendinţe”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 3. Chelcea, L., „Cultură şi dezvoltare: perspectiva antropologiei culturale”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 4. Dan, A., „Dezvoltarea socială prin proiecte comunitare. Rolul fondurilor sociale”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 5. Hatos, A., „Lideri, participanţi şi pasivi: resurse individuale pentru participare comunitară”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 6. Ilie, S., „Distribuţia veniturilor în perspectiva dezvoltării sociale”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 7. Larionescu, M., „Controverse asupra dezvoltării sociale: puncte de vedere în sociologia românească”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 8. Maliţa, M., Gheorghiu, E., „O viziune globală a dezvoltării sociale”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 9. Popescu, R., Vârdol, A., Briciu, C., „Măsurarea dezvoltării sociale”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 10. Stănescu, S., „Modelul social european”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 11. Surdu, M., „Segregarea şcolară şi reproducerea socială a inegalităţilor”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 12. Zamfir, C., „Dezvoltarea socială: câteva elemente teoretice”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. 13. Zamfir, E., „Dezvoltarea sistemului de asistenţă socială: un proces istoric dificil”, în Cătălin Zamfir şi Laura Stoica (coord.), O nouă provocare: dezvoltarea socială, Iaşi, Editura Polirom, 2006. Cosmina Pop ∗ OCUPAREA ÎN EUROPA, 2006 În luna noiembrie 2006, la Bruxelles, a avut loc un eveniment ştiinţific de referinţă, pe tema „Ocuparea în Europa”. Mai exact, Directorul general pentru Ocupare, Afaceri Sociale şi Oportunităţi Egale al Comisiei Europene a organizat o Conferinţă prilejuită de publicarea Raportului oficial privind ocuparea în ţările UE şi ţările candidate. Un astfel de raport se elaborează annual, începând cu 1989. La Conferinţă au participat, pe lângă oficiali UE, decidenţi ∗ Employment in Europe, 2006, Luxembourg, European Commission. 186 RECENZII 12 din ţările membre, din instituţii internaţionale de profil, cercetători din universităţi, reprezentanţi ai 1 . Aşa cum se specifica în scrisoarea de invitare, semnată de către dl. Antonis partenerilor sociali Kastrissinokis, Director în Directoratul general menţionat, Raportul Ocuparea în Europa este instrumentul principal al Directoratului general pentru analiza performanţei în domeniul ocupării şi dezvoltării pieţei forţei de muncă în UE şi ţările candidate, iar acesta, la rândul său, fundamentează Raportul Comisiei Europene Joint Employment Report şi alte instrumente de bază ale Strategiei Europene de Ocupare. Raportul pus la dispoziţia participanţilor, care se întinde pe aproape 300 de pagini (format A4) este însoţit de un Cuvânt înainte al Comisarului Vladimir Spidla, în care, printre altele, se atrage atenţia asupra a ceea ce trebuie întreprins pentru atingerea obiectivelor strategiei de ocupare (Lisabona, Stokholm) până în anul 2010, printr-o mai bună adaptare la schimbările din mediul economic, ca urmare a globalizării, îmbătrânirii populaţiei în UE, segmentarea pieţei forţei de muncă etc. Cât priveşte conţinutul propriu-zis al raportului, acesta demarează cu analiza globală a pieţelor forţei de muncă din UE (Panorama of the European Labour Markets), pentru a continua cu politicile de ocupare şi şomaj, cu aspecte legate de capital uman, tehnologie şi creşterea economică, iar, în final, să se refere la mobilitatea geografică în interiorul UE. Dintre rezultatele raportului semnalez, în continuare, câteva aspecte ale ocupării în anul 2005 în ţările UE: – Are loc o uşoară creştere a ratei de ocupare în condiţiile unei încetiniri a creşterii economice: rata de ocupare a crescut în UE de la 63,3%, în 2004, la 63,8% în 2005 (obiectivul fiind de 70% în anul 2010); rata şomajului a scăzut de la 9,1% la 8,7%, în timp ce rata creşterii PIB în 2005 a fost de 1,6%, faţă de 2,4% în 2004. În România, la nivelul anului 2005, rata de ocupare era de 57,6%, menţinându-se practic la acelaşi nivel începând cu anul 2002, când s-a produs o nouă descreştere faţă de anii anteriori (65,4%, în anul 1997; 62,4%, în anul 2001). Şi mai substanţial a scăzut în România proporţia populaţiei ocupate cu vârsta cuprinsă între 55 şi 64 de ani (de la 52,1%, în anul 1997 la 39,4%, în anul 2005, faţă de media UE de 42,5%). Rata de creştere a PIB a fost în România superioară celei din UE, dar evident trebuie avut în vedere atât valoarea generală scăzută a PIB cât şi scăderile de-a dreptul catastrofale în primii 10 ani de tranziţie. Astfel, în anul 2005, creşterea PIB a fost de 4%, faţă de 8%, în 2004. La rândul său, rata şomajului în România a fost de 7,7%, în anul 2005, la fel ca şi în anul 2004, în condiţiile în care un număr important de persoane lucrează în străinătate. – Legislaţia strictă de protecţie a ocupării tinde să reducă dinamica forţei de muncă. Ea are efecte limitate sau ambigui asupra ocupării şi şomajului, dar înrăutăţeşte situaţia unor grupuri de populaţie, cum ar fi femeile, tinerii şi persoanele în vârstă. Prin urmare, contrar unor idei mai vechi, studiul relevă faptul că alocaţiile de şomaj adecvate protejează mai bine muncitorii decât politicile restrictive de ocupare. În fapt s-a argumentat pentru necesitatea găsirii unui echilibru între flexibilitate şi protecţie. Aşa-numita flexibilitate externă, prin care se facilitează angajarea şi concedierea muncitorilor şi utilizarea de forme multiple de contracte de muncă, se impune a fi combinată cu politici de protecţie a ocupării. Dorinţa de a sublinia necesitatea realizării unui echilibru între măsurile respective a condus la utilizarea frecventă a unui cuvânt cum este cel de flexicurity (flexprotecţie). Se recomandă un singur tip de contract de muncă şi utilizarea unei game variate de politici active de ocupare precum şi pentru motivarea ocupării. – În legătură cu politicile de pregătire a şomerilor, se semnalează un paradox: dacă cheltuielile pentru politicile active de ocupare deţin încă 1/3 din cheltuielile pentru politicile de ocupare, se pare că la nivel micro, programele de pregătire a şomerilor au un impact scăzut asupra ratei de angajare a acestora, în primii doi ani. Pe de altă parte, însă, motivarea ocupării (asistenţa în căutarea de locuri de 1 Subsemnatul am primit invitaţia de participare prin amabilitatea directorului Eugen Blaga, din MMSSF, împreună cu Marian Preda, Universitatea Bucureşti şi salariaţi din cadrul Ministerului respectiv. 13 RECENZII 187 muncă, politici de activare) are succes mai mare. În schimb, programul de pregătire a şomerilor are mai mare succes la nivelul macro. – Deşi capitalul uman se află la baza strategiei de ocupare (Lisabona), investiţia în forţa de muncă înalt calificată este nesatisfăcătoare, iar acest fapt explică slaba creştere economică din ultimii ani. Rezultă de aici necesitatea alocării de resurse suplimentare pregătirii de nivel universitar. În legătură cu acest aspect, nu este lipsit de importanţă să semnalăm aici şi nemulţumirile ţărilor cu politici mai generoase de finanţare a învăţământului superior (deci taxe mai mici pentru pregătirea studenţilor), cunoscut fiind faptul că o politică adoptată în acest domeniu, cum ar fi nivelul taxelor, se aplică în egală măsură propriilor cetăţeni ca şi celor din celelalte ţări UE. Are loc, astfel, un transfer de resurse, mulţi studenţi din ţările cu taxe mai mari pentru învăţământul superior, venind să înveţe acolo unde plătesc mai puţin. – Procentul pe care îl deţin imigranţii într-o ţară sau alta este redus. Mobilitatea dinspre ţările recent intrate (2004) spre cele vechi membre UE este limitată şi este puţin probabil să creeze probleme. În anul 2004, procentul non-naţionalilor (imigranţilor) în vechile ţări membre variază între 2%, în Finlanda şi 9,4%, în Austria. Ţările cu cel mai mare număr de imigranţi sunt: Germania (7,3 milioane; 8,9% din totalul populaţiei), Franţa (3,2 milioane, respectiv 5,6%), Spania şi Marea Britanie (câte 2,7 milioane; 6,6% şi 4,7%), Italia (2 milioane; 3,4%). În Germania, cel mai numeros grup de non-naţionali este alcătuit de turci (circa 2 milioane, 26% din totalul imigranţilor). Permisele de muncă acordate de ţările membre reprezintă o extrem de mică parte din totalul populaţiei în vârstă de muncă din ţările respective (de la ţări care nu au acordat astfel de permise în anii 2004–2005, cum ar fi Franţa, la ţări în care valoarea respectivă ajunge la cel mult 1,2%, cum este cazul Austriei). În acest domeniu România se află într-o situaţie specială datorită faptului că un număr important de persoane se află ilegal şi/sau muncesc ilegal pe teritoriul unor ţări membre UE, unii dintre ei trăind în condiţii cu totul inumane. Pe de altă parte, în România, pentru anumite sectoare economice, se face tot mai resimţită lipsa forţei de muncă. Pe măsură ce se reduc decalajele de salarizare şi de condiţii de muncă din România şi ţările UE de destinaţie a migraţiei, ceea ce este de aşteptat să se producă pe termen mediu, migraţia externă se va diminua. Este de aşteptat ca, pe viitor, situaţia actuală a migranţilor să se schimbe, atât prin intrarea în legalitate în ţările de destinaţie, cât şi prin întoarcerea acasă a unora dintre cei plecaţi. Pentru o judecată globală însă trebuie avute în vedere şi avantajele economice pe care le aduce aderarea României la UE prin oportunităţile de investiţii într-o economie emergentă, cu ritmuri înalte de creştere, o piaţă importantă de consum a celor 21 milioane locuitori, pentru a evidenţia doar două elemente incontestabile. Autorii raportului prezentat consideră că răspunsul la provocările mobilităţii geografice a forţei de muncă este combinarea politicilor de educaţie cu cele de imigrare. Încheiem prezentarea raportului privind ocuparea în ţările UE cu menţionarea insatisfacţiei autorilor acestuia şi a oficialilor UE în legătură cu faptul că la nivelul ţărilor UE nu s-a dezvoltat o cultură a evaluării politicilor active de ocupare, ea fiind în măsură să arate cum s-ar putea acţiona pentru ca aceste politici să fie mai eficiente. Evaluarea efectelor şi monitorizarea implementării politicilor active de ocupare devin paşi importanţi pentru îmbunătăţirea proiectării politicilor, în vederea obţinerii de rezultate mai bune în domeniu. Dincolo de unele observaţii, raportul oficial asupra ocupării, elaborat în colaborare cu Eurostat, Oficiile Naţionale de Statistică, institute de cercetare a pieţei forţei de muncă, organizaţii internaţionale (OIM, OECD) şi instituţii de resort din SUA se constituie, într-adevăr, atât într-o bogată sursă de date privind ocuparea, cât şi într-un demers ştiinţific de referinţă în analiza politicilor de ocupare în UE, cu sesizarea realizărilor, a discrepanţelor faţă de obiectivele propuse, şi cu avansarea de soluţii la problemele existente. Toate acestea fac din raportul respectiv o importantă sursă de documentare şi inspiraţie pentru specialişti şi politicieni deopotrivă. Ioan Mărginean 188 RECENZII 14 The Evaluation of the Socio-Economic Development – The Guide, Tavistock Institute, GHK, IRS, 2003 Acest manual face parte dintr-un set de resurse pe care Directoratul General pentru Politică Regională (DG Regio) al Comisiei Europene îl pune la dispoziţie în format electronic prin intermediul internetului (www.evalsed.com), cu scopul de a furniza sprijin celor interesaţi de evaluarea dezvoltării socioeconomice, prin promovarea schimbului de experienţă şi de bune practici, dar şi prin sporirea relevanţei evaluării în procesul decizional. Spre deosebire de marea majoritate a manualelor sau, în general, a publicaţiilor privind evaluarea, care au un grup restrâns de utilizatori, datorită faptului că sunt foarte specializate, acest manual poate fi util atât profesioniştilor care realizează evaluări, dar şi celor care contractează evaluări, decidenţilor politici sau beneficiarilor programelor evaluate. În plus, autorii prezintă în mod holistic demersul de evaluare, iar cele trei cărţi de fundamentare care fac parte din setul de resurse Evalsed furnizează material mai specializat şi mai detaliat privind politicile de dezvoltare socioeconomică, metodologia de evaluare şi practicile de dezvoltare a capacităţii de evaluare, care poate fi de asemenea accesat pe internet. Manualul pentru evaluarea dezvoltării socioeconomice este acum disponibil şi în limba 2 română , ca urmare a asistenţei acordată prin Programul PHARE Unităţii Centrale de Evaluare din cadrul Autorităţii de Management pentru Cadrul de Sprijin Comunitar din Ministerul Finanţelor Publice. Manualul a fost elaborat de o echipă multinaţională de experţi în domeniul evaluării, ca urmare reflectă o experienţă internaţională vastă în domeniu. Manualul este astfel alcătuit încât să se adreseze 3 , ceea ce a făcut ca demersul de elaborare să fie cu atât mai dificil, unor categorii diverse de utilizatori cu cât aceştia nu doar că au experienţe profesionale foarte diferite, dar îşi desfăşoară activitatea în contexte definite, prin mecanisme şi culturi instituţionale variate. Unul dintre autorii principali ai 4 manualului a declarat, de altfel, că mesajele primite în urma lansării manualului au fost foarte diferite, de la faptul că este prea complex pentru funcţionarii publici care sunt în curs de a introduce evaluarea ca instrument de lucru în administraţia publică, până la faptul că este prea sumar pentru practicienii experimentaţi. Este cert faptul că utilitatea lui nu este contestată. Cum ar putea fi, căci lucrarea reuneşte într-un spaţiu restrâns, dacă ar fi să comparăm cu volumul de informaţii disponibile în prezent la nivel internaţional în domeniul evaluării dezvoltării socioeconomice, teme fundamentale, 2 În curând, pe site-ul web al Ministerului Finanţelor Publice – www.mfinante.ro. 3 Aceştia ar putea fi, conform autorilor manualului: „– cei implicaţi în formularea politicilor publice şi care manifestă un interes deosebit pentru evaluare, având în vedere avantajele dar şi limitele evaluării, precum şi resursele şi capacităţile de care vor avea nevoie; – managerii din sectorul public şi funcţionarii publici care pot contracta evaluări şi care vor să dobândească o imagine generală cu privire la informaţiile disponibile, inclusiv referitoare la posibilităţile de abordare şi la metodele pe care ar trebui să-şi fundamenteze activitatea; – managerii de programe care vor dori să integreze şi să ţină cont de rezultatele evaluării în administrarea şi planificarea programelor; – partenerii la programe, care se implică din ce în ce mai mult ca actori actori-cheie în cadrul evaluărilor, fiind consultaţi în ceea ce priveşte agendele de evaluare şi care va fi necesar să utilizeze constatările procesului de evaluare; – evaluatorii, dintre care mulţi sunt specializaţi în anumite arii ale evaluării, dar care beneficiază de o scurtă descriere a unei game mai largi de măsuri şi abordări, putând astfel sprijini colaborarea între membrii echipei de evaluare”. 4 Elliot Stern, în cadrul Conferinţei „Evaluarea intervenţiilor Publice în România: Strategia naţională de evaluare”, Bucureşti, 02.11.2006. 15 RECENZII 189 cum ar fi: rolul evaluării în dezvoltarea socioeconomică, modalităţi de design şi implementare a evaluării, asigurarea calităţii evaluării, dezvoltarea capacităţii de evaluare şi promovarea învăţării instituţionale, metode şi tehnici de evaluare. Toate aceste teme fundamentale includ cele mai recente tendinţe în domeniul evaluării, de exemplu: evaluarea şi perspectiva realistă, bazată pe evidenţe, în elaborarea şi implementarea politicilor, rolul evaluării în trecerea de la managementul bazat pe resurse (inputuri) şi realizări imediate (outputuri) la managementul performanţei şi al impactului, perspectiva rezervată în operarea distincţiilor dintre abordările calitative şi cele cantitative în evaluare, promovarea eticii profesionale şi a standardelor minime de practică în evaluare, evaluarea participativă. O foarte scurtă prezentare a conţinutului manualului, dar mai ales a acestor teme şi tendinţe, sperăm că ar putea să stimuleze suplimentar interesul pentru a consulta acest manual, de altfel unic şi extrem de util, în condiţiile în care literatura de specialitate disponibilă în limba română este foarte limitată. În introducerea manualului este prezentat succint conţinutul celor patru capitole ale acestuia, dar şi al cărţilor de fundamentare. Capitolul I realizează o iniţiere în procesul de evaluare, prezentând avantajele sale. Aceasta începe cu o scurtă descriere a felului în care evaluarea poate contribui la îmbunătăţirea politicilor şi a programelor şi, în cele din urmă, la accentuarea dezvoltării socioeconomice. În continuare, sunt prezentate câteva idei de bază privind evaluarea: istoria sa, câteva dintre practicile pe care se axează evaluatorii, care rezultă din corelarea scopului evaluării cu metodologia corespunzătoare. În cele din urmă, este discutată specificitatea dezvoltării socioeconomice (economia bazată pe cunoaştere, capitalul uman, capitalul social, excluziunea socială, transferul de tehnologie) ca obiect al evaluării. Acest lucru include analiza caracteristicilor unei politici de dezvoltare socioeconomică, împreună cu implicaţiile sale pentru evaluare, ca şi a principalelor teorii şi idei care stau la baza politicilor şi a programelor pe care evaluatorii trebuie să le aibă în vedere. Extrem de relevantă pentru un context în care cultura evaluării se află la început este pledoaria pentru realism în evaluare. Autorii abordează acest aspect din câteva perspective, cum ar fi, de exemplu: 1. realizarea unui echilibrul între resursele existente (timp, bani, informaţii) şi metodele alese pentru evaluare, astfel încât, în final, aceasta să-şi dovedească utilitatea; 2. recunoaşterea şi enunţarea limitărilor existente; 3. analiza evaluabilităţii. A cântări între pragmatism şi o evaluare „ca la carte” într-o lume care, în realitate, este rareori ideală, este una dintre recomandările autorilor. Capitolul II se referă la problemele practice legate de proiectarea şi implementarea evaluărilor, inclusiv la modul în care se planifică o evaluare, în care se definesc întrebările privitoare la evaluare şi se aleg metodele, precum şi la modul cum se iniţiază şi contractează activitatea de evaluare. Ceea ce trebuie menţionat este faptul că autorii accentuează asupra introducerii evaluării într-o fază timpurie a programării, ceea ce va asigura şi logica intervenţiei, dar şi evaluabilitatea ei. De asemenea, un aspect important pentru un context în care intervenţiile sunt, cel mai adesea, centralizate, iar consultările, atunci când se produc, au doar un aspect formal, îl reprezintă argumentele în favoarea democraţiei participative incluse atât în elaborarea şi implementarea unei intervenţii, cât şi în evaluarea ei. Fără a intra în amănunte, autorii menţionează, totuşi, o idee care se află în dezbaterea comunităţii profesionale internaţionale, aceea a necesităţii ipotezelor ce fundamentează politicile şi programele, care să fie 5 . Sunt prezentate apoi aspecte privind managementul evaluării, alegerea susţinute de indicii, de evidenţe evaluatorilor, rolul comitetelor directoare, coordonarea comunicării rezultatelor evaluării şi asigurarea calităţii în evaluare. Ultimele două subiecte merită de asemenea subliniate, dat fiind faptul că, înainte de orice, dezvoltarea capacităţii de evaluare la noi, dar şi în alte ţări din zonă, se realizează în prezenţa unor mentalităţi care nu favorizează, nu încurajează transparenţa, fiind mai curând rezultatul presiunilor externe. În ceea ce priveşte calitatea, trebuie să ne raportăm la contextul mai larg, internaţional, în care asigurarea calităţii în evaluare, standardele de calitate şi aspectele etice sunt încă în dezbaterea comunităţii profesionale. Capitolul III cuprinde informaţii referitoare la modul în care se construieşte capacitatea de evaluare şi abordează strategii pentru dezvoltarea capacităţii. Argumentul este structurat în jurul unui 5 V. de exemplu, Evidence-based Policy: A Realist Perspective – Ray Pawson, Sage, 2006. 190 RECENZII 16 model „idealizat”, care indică patru stadii în dezvoltarea capacităţii de evaluare (stadiul individual, stadiul organizaţional, stadiul inter-organizaţional şi stadiul societal). De asemenea, sunt prezentaţi patru factori ce influenţează, la nivel strategic, deciziile care trebuie luate în construirea capacităţii de evaluare: „arhitectura” funcţiei evaluării, consolidarea cererii de servicii de evaluare, consolidarea ofertei de servicii de evaluare şi instituţionalizarea evaluării (prin aceasta înţelegându-se, mai ales, trecerea de la evaluările întreprinse ca parte a mecanismului de furnizare a asistenţei europene către evaluări ca mecanism curent de elaborare şi administrare a politicilor şi programelor naţionale şi locale). Dezvoltarea ofertei de servicii este asociată cu dezvoltarea capacităţii mediului academic de a forma profesionişti capabili să furnizeze servicii de evaluare de bună calitate, în strânsă legătură cu practica, sau cu necesităţile pieţei muncii corespunzătoare domeniului, dar şi de a se implica în cercetări evaluative cu aplicabilitate practică. În general, acest capitol se referă atât la dezvoltarea capacităţii interne de evaluare, din cadrul administraţiilor, cât şi la capacitatea externă din cadrul reţelelor profesionale şi a parteneriatelor. Capitolul acesta include câteva scurte exemple, din diferite zone ale lumii, ce susţin prezentările teoretice, dar şi câteva indicaţii referitoare la importanţa standardelor în evaluare pentru construirea şi consolidarea capacităţii de evaluare. Un rol important în definirea acestor standarde este atribuit societăţilor profesionale de specialitate a căror existenţă la nivel naţional este un indiciu pentru o cultură a evaluării ce tinde spre maturizare. Capitolul IV introduce metodele şi tehnicile evaluării, cu referire la punctele lor tari, la punctele slabe şi la utilizarea cea mai potrivită a acestora. Metodele şi tehnicile sunt discutate în raport cu exemple practice prezente în tipuri diferite de programe socioeconomice, în faze diferite ale programului, în stadii distincte ale procesului de evaluare şi în scopuri diverse ale evaluării. Sunt prezentate tipurile de date (cantitative şi calitative), sistemele de indicatori şi sursele de date. În acest capitol autorii explică faptul că distincţia care se face adesea între metodele, tehnicile şi datele calitative şi cele cantitative nu este întotdeauna atât de clară. De asemenea, este argumentată necesitatea ca metodele de evaluare să corespundă domeniilor de politică publică evaluate. Dată fiind importanţa datelor pe care se fundamentează evaluarea, obţinerea şi utilizarea lor, cu implicaţiile lor metodologice, dar şi practice, sunt explicate în paralel atât pentru datele primare cât şi pentru cele secundare. Indicatorii şi sistemele de indicatori reprezintă, adesea, o provocare majoră pentru 6 , ci şi legătura dintre sistemul evaluatori, de aceea autorii prezintă nu doar tipologii ale indicatorilor de indicatori şi ciclul de program, sau recomandări privind selecţia celor mai relevanţi indicatori împreună cu criterii de calitate aplicabile indicatorilor şi sistemelor de indicatori. Dată fiind importanţa pe care evaluarea trebuie să o aibă în sporirea calităţii managementului public, este alocat un spaţiu special modului de utilizare a indicatorilor pentru îmbunătăţirea acestuia. Este important de subliniat faptul că autorii atribuie un rol mai mare indicatorilor de rezultat şi de impact, faţă de indicatorii de resurse (inputuri) şi de realizări imediate (outputuri), dat fiind faptul că primii constituie un indiciu mai relevant al aportului şi durabilităţii intervenţiei evaluate la dezvoltarea socioeconomică a unei zone sau a unui grup de beneficiari. Fiecare capitol al manualului se încheie cu un set de reguli de bază, care descriu pe scurt atât modul corect de lucru, cât şi regulile fundamentale care pot fi recomandate celor care administrează, 6 Conform Common Guidelines for Monitoring and Evaluation (Comisia Europeană, 1995, Luxembourg: OPOCE) „există mai multe tipuri de indicatori în funcţie de:  variabile, indicatorii pot fi: compleţi, parţiali, complecşi;  modul de procesare al informaţiei, indicatorii pot fi: elementari, derivaţi şi compuşi;  gradul de comparabilitate al informaţiilor există indicatori: specifici, generici şi indicatori-cheie;  aria de cuprindere a informaţiei, indicatorii sunt: de context şi de program;  fazele în care se poate afla programul există indicatori de resurse, indicatori ai realizărilor imediate, indicatori de rezultat şi indicatori de impact;  criteriile evaluării, indicatorii sunt: de relevanţă, de eficienţă, de eficacitate şi de performanţă;  modul de cuantificare şi de domeniul de utilizare, există: indicatori de monitorizare şi indicatori de evaluare”. 17 RECENZII 191 contractează, preiau şi folosesc evaluări. Cu toate acestea, manualul evită în general să fie exagerat de prescriptiv. Aceasta se datorează, într-o anumită măsură, faptului că, de multe ori, nu există o soluţie general valabilă în evaluare, iar diferitele abordări prezintă, fiecare, avantaje şi dezavantaje, în contexte distincte. În aceeaşi ordine de idei, se poate afirma că precondiţiile ideale pentru evaluare sunt, de cele mai multe ori, inexistente – fie din cauza lipsei de date, fie datorită problemelor de sincronizare sau de disponibilitate a competenţelor. Tema centrală a acestui manual este îmbunătăţirea capacităţii de evaluare. Pentru a veni în sprijinul manualului, a fost pregătită şi o serie de cărţi de fundamentare, care se adresează atât specialiştilor, cât şi practicienilor. Cartea 1 – Abordări ale evaluării în cadrul anumitor teme şi domenii de politică publică – analizează priorităţi importante precum dezvoltarea durabilă, societatea informaţională, incluziunea socială şi şansele egale, dar şi politicile publice care pot include intervenţii pentru promovarea dezvoltării socioeconomice. Cartea 1 furnizează metode de evaluare, date şi indicatori adecvate acestor arii prioritare şi politici, oferind, totodată, exemple pentru aplicarea lor. Cartea 2 – Tehnici şi metode de evaluare – include elaborarea unei game largi de instrumente şi tehnici, atât cantitative cât şi calitative, care se dovedesc utile în diferite stadii ale evaluării. Cartea 3 – O resursă privind construirea capacităţii de evaluare – prezintă cazuri reale de dezvoltare a capacităţii de evaluare în UE, mai exact în Italia, Olanda şi Irlanda, precum şi referinţe la alte experienţe regionale, naţionale şi internaţionale, inclusiv în ţările în curs de aderare. Ea susţine partea teoretică prezentată în manual, intenţionând să stimuleze dezvoltarea capacităţii de evaluare. În final, este pus la dispoziţie un Glosar care conţine definiţiile termenilor întâlniţi în manual şi în cărţile de fundamentare. Roxana Mihalache 